Document ID: /roh_data/filtered/fineweb-2-filterrobots_roh.jsonl.gz/24283

Anc betg terminada è l'inquisiziun cunter numerusas interpresas da construcziun grischunas.Dapi la fin d'october 2012 regia malruaus tar ils impressaris grischuns. Dapi lura intercurescha la Cumissiun da concurrenza il far e demanar da 17 interpresas da construcziun en l’Engiadina Bassa. In mez onn pli tard ha ella extendì l'inquisiziun sin 25 interpresas da l’entir Grischun.
CUMCO ha indizis concrets
Els hajan indizis concrets ch’i haja dà consultaziuns e cunvegnas tranter quellas, hai gì num da vart da la CUMCO. Concret saja vegnì decis tgi che duaja s'annunziar sin concurrenzas e co che projects da construcziun e clients vegnan repartids tranter las interpresas.
Dus onns e mez suenter l'entschatta da l’iinquisiziun sajan els anc adina entamez las lavurs, conferma Rafael Corazza, il directur da la CUMCO. Dapli detagls dastgi el però betg tradir.
Cas duai esser terminà il 2016
Tuttina dettia quai indizis ch'il cas en il Grischun saja dapli ch'ina piculezza. La dretgira administrativa federala ha per exempel decis che la CUMCO dastga duvrar ils documents confiscads a chaschun da las razzias els biros da las interpresas. Quellas eran sa dustadas cunter quest pass. Era la dretgira federala para pia d'esser da l’avis ch’i valia la paina d’intercurir da rudent il cas.
In'infurmaziun ha Rafael Corazza lura tuttina anc pudì dar. Els spetgian da pudair terminar il cas en il decurs da l'auter onn.
RR novitads 12:00